Խխունջի խավիար

մինի| Խխունջի խավիարը խոշոր  պլանով
**Խխունջի խավիար** կամ **սպիտակ խավիար**, խավիարի նրբահամ տեսակ, որը բաղկացած է ցամաքային խխունջի թարմ կամ վերամշակված ձվերից։ Անգլիալեզու տեքստերում այն երբեմն կոչում են «Աֆրոդիտեի մարգարիտներ» ռոմանտիկ անունով։

Բնական վիճակում խավիարի հատիկներն անգույն են, սակայն մշակումից հետո խավիարը կարող է լինել սերուցքագույն, սպիտակավարդագույն կամ սպիտակ։ Ձվերի տրամագիծը, որպես կանոն, 3-4 մմ է, սակայն որոշ նմուշների հատիկները կարող են ունենալ 3-6 մմ տրամագիծ։ Խավիարի արտադրությամբ զբաղվում են խխունջային որոշ տնտեսություններ, թեև այդ ագարակների հիմնական բիզնեսն այնուամենայնիվ խխունջների աճեցումն է։ 2014 թվականի սեպտեմբերին խխունջի խավիարի 50-գրամանոց մեկ տուփի մանրածախ գինը եղել է ավելի քան 150 եվրո։

## Պատմություն
Համաշխարհային շուկայում խխունջի խավիարը հայտնվել է համեմատաբար վերջերս և առաջատար դիրքեր է զբաղեցրել Փարիզի ու Լոնդոնի համադամասերների սեղաններին։ Սակայն այս խավիարը նոր արտադրանք չէ, այլ պարզապես լավ մոռացվել էր․ Հին Եգիպտոսի, Հին Հունաստանի և Հին Հռոմի բնակիչներն այն կերել են որպես աֆրոդիզիակ, և նրանք պնդել են, որ խխունջի խավիարն իրենց դարձնում է աննկուն սիրեկաններ։

Մեր օրերում այս նրբախորտիկը մեծ պահանջարկ ունի Ֆրանսիայում, Ճապոնիայում և Ամերիկայի Միացյալ Նահանգներում:

## Բնութագրեր
Խխունջի հում ձվերն ունեն հարթ թաղանթ և շատ փխրուն են։ Մշակման ընթացքում դրանք երբեմն պաստերացվում են, ապա պահածոյացվում։ Սակայն պաստերացման գործընթացում ձվերը որոշ չափով կորցնում են իրենց համային որակները, ուստի պատրաստման մեկ այլ բաղադրատոմսի համաձայն՝ դրանք նախ թրջվում են աղաջրի մեջ, աայնուհետև միայն պահածոյացվում։ Որոշ արտադրողներ օգտագործում են բուրավետ աղաջուր՝ արտադրանքին բույր ավելացնելու համար։

Խխունջի խավիարի համային որակների նկարագրությունները տարբեր են։ Ոմանք դրանց համը համեմատում են «տապակած ծնեբեկի» կամ «տապակած սնկի» համի հետ։ Միաժամանակ նշվում է «համի նրբությունը» և «փայտային երանգների» առկայությունը՝ ընդգծված «հողային բույրով»։ Նշվում է նաև համային նմանություն սև ձկնկիթի հետ։

Խխունջի խավիարը երբեմն մատուցում են որպես փրփրուն գինիների նախուտեստ, երբեմն ավելացնում են ապուրներին, ինչպես նաև մատուցում այլ ձևերով։

## Խխունջների ագարակներ
Խխունջների բազմացումն իրականացնում են մասնագիտացված ագարակները, որոնք խխունջ են աճեցնում հատուկ սննդի մեջ օգտագործելու համար։ Խխունջային որոշ ագարակներ զուգահեռաբար զբաղվում են խխունջի ձվերի հավաքմամբ և մշակմամբ։ 

Երբեմն խխունջները աճեցվում և պահվում են մշտական լուսավորությամբ և կլիմայով հատուկ ջերմաստիճանային ռեժիմում՝ նպատակ ունենալով ստեղծելու պայմաններ առավելագույն վերարտադրության համար, որի ընթացքում էլ արտադրվում են նրանց ձվերը։ Քանի որ խխունջները հերմաֆրոդիտներ են (ունեն ինչպես արական, այնպես էլ իգական վերարտադրողական օրգաններ), նրանք բոլորը հարմար են խավիարի արտադրության համար։ Խխունջներն իրենց ձվերը սովորաբար թաղում են հողի մեջ: Ձվերն աճեցնելու և հավաքելու եղանակներից մեկն այն է, որ խխունջները տեղադրվում են հողով և ավազով տուփերի մեջ, որտեղ նրանք դնում են ձվերը, որոնք հավաքվում են։ Խխունջի խավիարի արտադրողականությունը չնչին է՝ ձկան խավիարի համեմատ։ Որպես համեմատություն՝ մեկ խխունջը սովորաբար տարեկան մոտ չորս գրամ ձու է ածում։

## Շուկա
1987 թվականի օգոստոսին ԱՄՆ-ում խխունջի խավիարի մանրածախ շուկայական արժեքը մեկ ունցիայի դիմաց 40 դոլար էր։ Այն ժամանակ մանրածախ գինը համեմատելի էր բելուգայի խավիարի արժեքին։ 

2007 թվականի դեկտեմբերին Ֆրանսիայի խխունջների ագարակում արտադրված խխունջի խավիարի 50-գրամանոց բանկան արժեր 80 եվրո։ 2014 թվականի սեպտեմբերին Ավստրիայում արտադրված 50-գրամանոց խավիարն արտադրողը վաճառել է 150 եվրոյով։ Հարկ է նշել, որ 50-գրամանոց տարայում տեղավորվում է արտադրանքի մոտավորապես երկու ճաշի գդալ։ Խխունջների որոշ ագարակներ խխունջի խավիարը վաճառում են անմիջապես ռեստորաններին:

## Ծանոթագրություններ

## Գրականություն
*  *Похлёбкин В. В.* Икра // Кулинарный словарь. — М.: Издательство «Э», 2015. — С. 132—135. — 456 с. — 4000 экз. — ISBN 978-5-699-75127-3.

Կատեգորիա:Ձվամթերքներ
Կատեգորիա:Փորոտանիներ
Կատեգորիա:Ֆրանսիական խոհանոց